Diari Oficial de la Generalitat Valenciana


Sumari del DOGV 8314, del 11-06-2018 (2018/5618)

ACORD de 4 de juny de 2018, del Consell de la Sindicatura de Comptes, pel qual es modifica la instrucció que regula la rendició telemàtica del Compte General de les Entitats Locals i el format del dit compte a partir del corresponent a l'exercici 2015.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8314

Data del DOGV
:   11-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5618


Data del document
:   04-06-2018

Organisme emissor
:   Sindicatura de Comptes

Tipus de document
:   Acord

Anàlisi jurídica

ACORD de 4 de juny de 2018, del Consell de la Sindicatura de Comptes, pel qual es modifica la instrucció que regula la rendició telemàtica del Compte General de les Entitats Locals i el format del dit compte a partir del corresponent a l'exercici 2015. [2018/5618]  
El Consell de la Sindicatura de Comptes de la Comunitat Valenciana, en la seua reunió de data 14 de desembre de 2015, va aprovar la Instrucció per la qual es regula la rendició telemàtica del Compte General de les Entitats Locals i el format del dit compte a partir del corresponent a l'exercici 2015 (DOGV 29.12.2015).  
La dita instrucció, en la seua regla 2, paràgraf primer, va establir que el Compte General de les Entitats Locals corresponent a l'exercici 2015 i successius serà retut a la Sindicatura de Comptes pels comptedants exclusivament per mitjà de la Plataforma de Rendició de Comptes de les Entitats Locals, abans del 31 d'octubre de l'any següent al qual corresponguen els comptes retuts.  
La fixació del dia 31 d'octubre com a data màxima de rendició del Compte General de les Entitats locals era coherent amb allò que ordenava l'article 9.1 de la Llei de la Generalitat Valenciana 6/1985, d'11 de maig, de Sindicatura de Comptes.  
Això no obstant, aquesta previsió temporal ha desaparegut amb l'entrada en vigor de la Llei 16/2017, de 10 de novembre, de la Generalitat, de modificació de la Llei 6/1985 (DOGV 14.11.2017). Per aquest motiu, conformement amb l'article 10.1 de la Llei de Sindicatura de Comptes, actualment regeix també per a la Sindicatura de Comptes el termini general establit en la legislació bàsica estatal reguladora de les hisendes locals.  
En conseqüència, el termini de presentació del Compte General de les Entitats Locals conclou el 15 d'octubre de l'any següent al que corresponguen els comptes retuts (article 223.2 del text refós de la Llei reguladora de les hisendes locals), i s'ha de substituir el dit termini per l'anterior que es reflectia en la Instrucció.  
En virtut d'això, el Consell de la Sindicatura de Comptes de la Comunitat Valenciana, en exercici de les funcions que li atribueixen els articles 7.c, 11.1.a) i 19.a de la seua llei reguladora, en la reunió de data 4 de juny de 2018 aprova la modificació següent de la Instrucció de referència i la seua publicació en el Diari Oficial de la Generalitat Valenciana:  
La regla 2, paràgraf primer, de la Instrucció per la qual es regula la rendició telemàtica del Compte General de les Entitats Locals i el format del dit compte a partir del corresponent a l'exercici 2015 (DOGV 29.12.2015), es redacta com segueix.  
«El Compte General de les Entitats Locals corresponent a l'exercici 2015 i successius serà retut a la Sindicatura de Comptes pels comptedants responsables exclusivament per mitjà de la Plataforma de Rendició de Comptes de les Entitats Locals, en el model i format normalitzat recomanat per la Resolució de la IGAE de 13 de novembre de 2015 (BOE, 20.11.2015) ?que aquesta Sindicatura de Comptes fa propi- abans del 15 d'octubre de l'any següent al que corresponguen els comptes retuts, d'acord amb el que s'estableix en l'article 10.1 de la Llei 6/1985, d'11 de maig, de Sindicatura de Comptes, en relació amb l'article 223.2 del text refós de la Llei Reguladora de les Hisendes Locals.»  
Aquesta modificació entrarà en vigor l'endemà de la seua publicació en el Diari Oficial de la Generalitat Valenciana i tindrà efectes a partir del dia 14 de novembre de 2017, data en què va començar a estar vigent la Llei 16/2017, de 10 de novembre, de la Generalitat, de modificació de la Llei de la Generalitat Valenciana 6/1985, d'11 de maig, de Sindicatura de Comptes.  
  
València, 4 de juny de 2018  
  
El síndic major,  
Vicent Cucarella Tormo